Boulaye Dia

Boulaye Dia (s. 16. marraskuuta 1996 Oyonnax) on ranskalainen jalkapalloilija, pelipaikaltaan hyökkääjä. Hän edustaa seuratasolla Espanjan Primera Divisiónissa pelaavaa Villarrealia, jonne hän siirtyi kesällä 2021 ranskalaisesta Reimsista. Kauden 2022–2023 hän pelaa lainasopimuksella Italian Serie A:n Salernitanassa.

Dia pelasi ensimmäisen kerran Ranskan pääsarjassa Reimsin joukkueessa lokakuussa 2018 ja teki ensimmäisen pääsarjamaalinsa neljännessä ottelussaan marraskuussa 2018. Kaudella 2018–2019 hän pelasi kaikkiaan 18 Ligue 1:n ottelua ja teki niissä kolme maalia. Toisella kaudellaan hän teki 24 liigaottelussa seitsemän maalia ja kolmannella kaudellaan 36 liigaottelussaan 14 maalia, millä hän oli joukkueensa paras maalintekijä ja koko liigan maalintekijätilastossa jaetulla yhdeksännellä sijalla.

Dia siirtyi kesällä 2021 espanjalaisseura Villarrealiin. Hän pelasi kaudella 2021–2022 Espanjan liigassa 25 ottelua ja teki niissä viisi maalia. Mestarien liigassa hän pelasi kahdeksan ottelua ja teki maalin toisessa välieräottelussa Liverpoolia vastaan. Kaudella 2022–2023 Dia on lainapestillään italialaisessa Salernitanassa pelannut joulukuun 2022 loppuun mennessä 14 Serie A -ottelua ja tehnyt niissä kuusi maalia.

Dia pelasi Senegalin maajoukkueessa ensimmäisen kerran lokakuussa 2020. Hän on vuoden 2022 loppuun mennessä pelannut 23 maaottelua, joista 19 ottelua avauskokoonpanossa, ja tehnyt niissä kolme maalia. Hän teki maalin syyskuussa 2021 MM-karsintaottelussa Kongon tasavaltaa, syyskuussa 2022 ystävyysottelussa Boliviaa ja marraskuussa 2022 MM-kilpailujen alkulohko-ottelussa Qataria vastaan. Dia pelasi MM-kilpailuissa 2022 avauskokoonpanossa joukkueensa kaikki neljä ottelua.

Lähteet 

Ranskalaiset jalkapalloilijat
Vuonna 1996 syntyneet
Elävät henkilöt